KBS พุ่งแรงเกือบ 6% นิวไฮในรอบ 4 เดือน รับกำไร Q1 โต 78%
KBS พุ่งแรงเกือบ 6% นิวไฮในรอบ 4 เดือน รับกำไร Q1 โต 78% โดยปิดตลาดวันนี้ ราคาอยู่ที่ 5.15 บาท บวก 0.27 บาท หรือ 5.53% สูงสุดที่ 5.35 บาท ต่ำสุดที่ 5.10 บาท ด้วยมูลค่าซื้อขาย 11.61 ล้านบาท
16 พ.ค. 2561

ผู้สื่อข่าวรายงานว่า หุ้นบริษัท น้ำตาลครบุรี จำกัด (มหาชน) หรือ KBS ปิดตลาดวันนี้ ราคาอยู่ที่ 5.15 บาท บวก 0.27 บาท หรือ 5.53% สูงสุดที่ 5.35 บาท ต่ำสุดที่ 5.10 บาท ด้วยมูลค่าซื้อขาย 11.61 ล้านบาท ทั้งนี้ ราคาหุ้นปรับตัวเพิ่มขึ้นทำสุดสูงสุดในรอบ 4 เดือน นับตั้งแต่ราคาหุ้นอยู่ที่ระดับ 5.15 บาท เมื่อวันที่ 15 ม.ค.61

ทั้งนี้ คาดว่าสาเหตุที่ราคาหุ้นปรับตัวเพิ่มขึ้น มาจากการที่ประกาศงบ Q1/61 มีผลกำไรเพิ่มขึ้น 77.73% เมื่อเทียบกับช่วงเดียวกันเมื่อปีก่อน
โดย KBS รายงานผลการดำเนินงานประจำไตรมาส 1/61 (รวมบริษัทย่อย) สิ้นสุดวันที่ 31 มี.ค.61 ดังนี้

สำหรับผลการดำเนินงานในไตรมาสดังกล่าวมีกำไรเพิ่มขึ้น เนื่องจากบริษัทมีกำไรขั้นต้นจากการขายและบริการเพิ่มขึ้นจากงวดเดียวกันปีก่อนจำนวน 385.17 ล้านบาท คิดเป็นอัตรา 73.42% เป็นผลมาจากราคาอ้อยในปีการผลิต 60/61 ลดลง ในขณะที่รายได้จากการขายน้ำตาลต่างประเทศของบริษัทส่วนใหญ่เป็นสัญญาขายที่คงเหลือจากปีที่แล้วราคาขายต่อหน่วยยังสูงกว่าราคาขายปัจจุบัน จึงทำให้บริษัทมีกำไรขั้นต้นเพิ่มขึ้น
รวมถึงปริมาณการขายน้ำตาลเพิ่มขึ้น 5.74% แต่ราคาขายเฉลี่ยลดลง 17.80% ลดลงจากภาวะราคาน้ำตาลตลาดโลกลดลงอย่างต่อเนื่อง และจากกฎหมายใหม่เรื่องการยกเลิกระบบโควต้าการขายน้ำตาล ทำให้ราคาน้ำตลาดในประเทศลดลงจากงวดเดียวกันปีก่อน พร้อมทั้งปริมาณการขายกากน้ำตาล (Molasses) เพิ่มขึ้น 48.85% และราคาขายเฉลี่ยลดลง 8.31%
อย่างไรก็ตาม ถึงแม้ราคาขายน้ำตาลและกากน้ำตาลลดลง ทั้งนี้ ปริมาณอ้อยที่เข้าสู่กระบวนการผลิตได้เพิ่มขึ้นจากงวดเดียวกันปีก่อนจำนวน 907,839 ตัน ส่งผลให้ปริมาณการขายน้ำตาลและกากน้ำตาลเพิ่มขึ้น และปริมาณชานอ้อยที่นำมาเป็นเชื้อเพลิงในการผลิตของโรงไฟฟ้าเพิ่มขึ้นกว่าปีก่อน บริษัทสามารถลดต้นทุนการผลิตต่อหน่วยลงได้
นอกจากนี้ บริษัทมีรายได้สุทธิจากการจำหน่ายสินค้าทางการเกษตร น้ำมัน และค่าบริการจักรกลหนักทางการเกษตรเพิ่มขึ้น 14 ล้านบาท เมื่อเทียบกับรายได้จากงวดเดียวกันปีก่อน